1Yesu yashuba yabagambira omu nfumo ati, 2«Obukama bw'omw'iguru bwakulengerwa aha mukama ayakoleire omutabani obugenyi bw'obushwere. 3Yatuma abairube kweta ababaire baraliziibwe aha bugenyi obwo; kyonkai tibaizire. 4Ashuba atuma abairu abandi nagamba ati, ‹Mugambire abaralizibwa okwo nachumbire enyungu zange z'omuraagiro, nyisire enumi n'enyana zange z'eshajwa, natekatekire buli kantu; mwije aha bugenyi bw'obushwere.› 5Kyonkai abaralizibwa ebyo tibabitaireho mutima, bakwata omuhanda bagenda. Ogu agya omu ndimiroye, ondijo agya kwekolera ebye, 6kandi abandi bakwata abairube babajangura, babaita. 7Omukama anigara, atweka abaisherukarebe basilikya abamwitiire abairube n'ekigo kyabo bakitaho omuliro. 8Ashuba agambira abairube ati, ‹Esaa y'obugenyi yagobire, kyonkai ababaire baraliziibwe babaire batasaine. 9Aha rw'ekyo mugye omu mihanda etaana mulete abo murabona bona aha bugenyi.› 10Abairu abo bagenda omu kigo omu mbarabara bashoroza abo bagwiremu, n'abarungi n'ababi; ekiyumba ky'obugenyi kiijura abagenyi.» 11«Kyonkai omukama naija kuleba abagenyi abonamu omuntu ataina kijwaro kya bugenyi. 12Amubaza ati, ‹Mutahi wange, omu waijamu otai otaina kijwaro kya bugenyi?› Ogu aburwa eky'okugamba. 13Omukama agambira abakozi b'obugenyi ati, ‹Mumubohe emikono n'amaguru, mumunage aheru omu mwilima; okwo niyo abantu barachuliraga bakanena n'amaino.› 14Manyasi betwa bangi, kyonkai abarondwamu bake.» 15Abafarisayo bagenda batensa kukwatira Yesu omu migambire. 16Bamutwekera abegesibwa babo, hamoi n'ab'omuteko gwa Herode, nibagamba bati, «Mwegesa, nitukumanya okwo oba w'amazima, n'emihango ya Ruhanga ogyegesa kabutekire, eby'abantu tobifaho. Ekitiinwa ky'abantu tokyetaho. 17Mbwenu otugambire okw'olikutekeleza. Kisaine kusholera Kaisari omushoro anga chei?» 18Yesu ashangwa namanya okwo baina omutima gubi, abaza ati, «Nimundengeraki? 19Nyoleka amahera ago mushora omushoro.» Bamuletera edinari. 20Yesu ababaza ati, «Ekishushani eki n'ekihandiiko eki by'ohai?» 21Bahorora bati, «Bya Kaisari.» Aho Yesu abagambira ati, «Orw'ekyo ebili bya Kaisari mubihe Kaisari, n'ebili bya Ruhanga mubihe Ruhanga.» 22Kabamazire kuhulira ekyo batangara; bamurugaho bagenda. 23Kiro kyonene ekyo Abasadukayo abagamba okwo okuhimbuka kutabayo, bamugoba. Bamubaza 24bati, «Mwegesa, Musa akagamba ati, ‹K'omuntu arafaga ataina mwana, omurumuna naragirwa ashwere muka kifa, azalire omurumuna abaana.› 25Mbwenu hakaba haliho abantu mushanju bali barumuna. Owa mbere ashwera, afa buchweke, omukazi amuhangiira murumuna. 26Kutyo n'owa kabili n'owa kashatu kugoba aha wa mushanju. 27Aha nzindo ya bona omukazi afa. 28Mbwenu omu kuhimbuka, omu mushanju ogwo aliba mukazi w'ohai? Kuba bakaba bamushweire bona.» 29Nawe Yesu abahorora ati, «Mwahaba. N'ebihandiko bitakatifu na mani ga Ruhanga, taliho kyo mulikumanya. 30Aha rw'enshonga aha kuhimbuka talibaho kushwera anga kushwerwa. Abantu balishusha abamalaika ba Ruhanga omw'iguru. 31Kandi ebikwete aha kuhimbuka kw'abafu timukashomaga ebyo Ruhanga yabagambiire ati, 32‹Ndi Ruhanga wa Aburahamu, ndi Ruhanga wa Isaka, ndi Ruhanga wa Yakobo?› » «Taba Ruhanga wa bafu, aba Ruhanga w'abarora.» 33Embaga kuhulira ekyo egwa omu kitangaro aha rw'emyegeshezeye. 34Kyonkai Abafarisayo kabahuliire okwo Abasadukayo yabamara ebigambo, bahurura. 35Harugwamu omoi amubaza kumulenga ati, 36«Mwegesa, omu Mateka omuhango ogukuru guba guhai?» 37Yesu amuhorora ati, «Ogonzega Omukama Ruhanga wawe n'omutima gwawe gwona, n'omwoyo gwawe gwona, n'amagezi gawe gona. 38Ogu nigwo guba muhango gukuru mara guba gwa mbere. 39N'ogwa kabili nigugushusha: Ogonzega mutahi wawe nk'okwo olikwegonza. 40Emihango egi yombili nigo mani g'Amateka n'eby'abarangi bagambire.» 41Abafarisayo bakyali hamoi, Yesu ababaza ekigambo ati, 42«Kirisito nimumulenga mutai? Aba mutabani w'ohai?» Bamugambira bati, «Aba mutabani wa Daudi.» 43Yesu abagambira ati, «Ahosi nibigenda bitai? Nka Daudi Mwoyo Mutakatifu namugambira aha mutwe namweta ‹Mukama wange,› nagamba ati, 44‹Omukama akagambira Mukama wange, ati: Shuntama aha bulyo bwange, kuhika orwo ndikunaga ababisha bawe omu maguru!› 45Ka Daudi araba namweta myetere egi ati, ‹Mukama,› aho yaba atai mutabani wa Daudi?» 46Taliho n'omoi ayashoboire kumuhorora kigambo, kandi kuruga kir'ekyo taliho n'omoi ayashubire kumubaza rundi.
lug_Latn